Document ID: 31989D0091

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 16ης Ιανουαρίου 1989
που εξουσιοδοτεί το Βασίλειο της Ισπανίας να εφαρμόζει συμπληρωματικά υγειονομικά μέτρα για την πρόβλεψη της ενζωοτικής λεύκωσης των βοοειδών, στην περίπτωση των βοοειδών που εισάγονται για αναπαραγωγή ή παραγωγή
(89/91/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 64/432/ΕΟΚ του Συμβουλίου της 26ης Ιουνίου 1964 σχετικά με τα προβλήματα υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), όπως τροποποιήθηκε τελευταία με την οδηγία 88/406/ΕΟΚ (2), και ιδίως το άρθρο 8α παράγραφος 2,
Εκτιμώντας:
ότι σύμφωνα με το άρθρο 8α παράγραφος 2 της οδηγίας 64/432/ΕΟΚ τα κράτη μέλη εξουσιοδοτούνται να εφαρμόσουν ορισμένα συμπληρωματικά μέτρα στον τομέα των ενδοκοινοτικών συναλλαγών, όσον αφορά την ενζωοτική λεύκωση των βοοειδών, κατά την εισαγωγή βοοειδών που προορίζονται για αναπαραγωγή ή παραγωγή, στην περίπτωση που έχει εφαρμοστεί σχέδιο εξάλειψης αυτής της ασθένειας, σύμφωνα με την απόφαση 87/58/ΕΟΚ του Συμβουλίου της 22ας Δεκεμβρίου 1987 για την εφαρμογή συμπληρωματικού κοινοτικού μέτρου για την εξάλειψη της βρουκέλλωσης, φυματίωσης και της λεύκωσης στα βοοειδή (3)·
ότι με την απόφαση 87/268/ΕΟΚ της Επιτροπής (4) εγκρίθηκε το σχέδιο για την εξάλειψη της ενζωοτικής λεύκωσης των βοοειδών στην Ισπανία·
ότι με επιστολή της 8ης Ιουλίου 1988 το Βασίλειο της Ισπανίας ζήτησε την άδεια να εφαρμόσει ορισμένα υγειονομικά μέτρα στα εισαγόμενα βοοειδή που προορίζονται να προστεθούν στα ζωικά κεφάλαια των βοοειδών που δεν έχουν λεύκωση·
ότι οι όροι που ισχύουν για τα εισαγόμενα βοοειδή είναι παρόμοιοι με τους όρους που ισχύουν και για τις εθνικές ενέργειες που διεξάγονται στο πλαίσιο του σχεδίου εξάλειψης της ενζωοτικής λεύκωσης των βοοειδών·
ότι, λαμβάνοντας υπόψη την κατάσταση στην Ισπανία, οι ισπανικές αρχές μπορούν να εξουσιοδοτηθούν να ζητήσουν ορισμένες εγγυήσεις· οι εγγυήσεις αυτές συνίστανται στη διαβεβαίωση ότι δεν υπάρχουν κρούσματα ασθένειας στο αρχικό ζωικό κεφάλαιο καθώς και σε συμπληρωματικές δοκιμασίες όπως αναφέρονται στο άρθρο 8α παράγραφος 1 της οδηγίας 64/432/ΕΟΚ·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Ισπανία εξουσιοδοτείται να εφαρμόσει τις διατάξεις που ορίζονται στο άρθρο 8α παράγραφος 1 της οδηγίας 64/432/ΕΟΚ, από την 1η Ιανουαρίου 1989.
Άρθρο 2
Οι διατάξεις που αναφέρονται στο άρθρο 1 συνίσταται στην συμπλήρωση του σημείου V στοιχείο ε) του υγειονομικού πιστοποιητικού όπως καθορίζεται στο παράρτημα ΣΤ, υπόδειγμα Ι της οδηγίας 64/432/ΕΟΚ.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 16 Ιανουαρίου 1989.

Labels: 0
3
18
6